Kristian Jensen (V), 2007-01-18:
Man må jo sige, at Folketinget spænder vidt, når der er tale om brug af moderne teknologi i skattesystemet.
Før jul vedtog vi forslaget om at lave en obligatorisk indberetning af bidrag til velgørende foreninger.
Her var spørgsmål fra Skatteudvalget sådan tæt inde på, hvad man mente var et overgreb på privatlivets forhold, fordi der skulle indleveres oplysninger om bidrag til SKAT, der vel at mærke både har tavshedspligt og skal respektere persondataloven.
Nu er vi så helt ovre i den anden grøft med et forslag fra SF om, at vi skal indføre åbne skattelister.
Nu skal skatteyderes, personers og virksomheders, personlige og private data – navne, adresser, fødselsår, økonomi og skatteforhold – ud på nettet hvert eneste år, så alle kan muntre sig med at surfe rundt i listerne.
Det er et forslag fra SF's side, som vi har været inde over ved flere lejligheder tidligere.
Forslaget begrundes sådan hovedsagelig med, at vi har haft skattelister tidligere, at det kan være med til at nedbringe skattesnyderiet og sikre bedre transparens i erhvervslivets forhold, og så at de har det i Norge.
Vi vil overhovedet ikke have lod eller del i den form for surfen udefra i private forhold ud fra den misundelse og mistænkeliggørelse, som forslaget er udtryk for.
Det kan undre mig, at et parti som SF her i 2007 bruger en begrundelse om, at sådan nogle skattelister havde vi jo også i gamle dage, og så skal vi have det igen.
Det næste SF-forslag kunne meget vel være, at alle skatteydere den 2. januar hvert år får en bøde for skattesnyd, og så kan de få den retur, hvis de beviser, at det er forkert.
Jeg har det modsatte ståsted.
Skatteydere skal behandles ud fra regeringens princip om noget for noget.
De, der opfører sig reelt og overholder reglerne, skal vi lade være i fred.
De, der gør en indsats, skal belønnes, og de, som overtræder reglerne, er dem, vi skal koncentrere os om.
Det er også kernen i Skatteministeriets indsatsstrategi.
Medspillerne skal ikke forfølges af myndighederne; det skal til gengæld modspillerne.
Medspillerne er dem, der gerne vil overholde reglerne; modspillerne er dem, der vil bryde dem.
Og det er her, vi skal sætte ind med vores undersøgelser, vores ligning og kontrol; det er netop over for modspillerne.
Det er også kernen i vores trebenede strategi i fairplayinitiativer mod sort arbejde.
Regeringen og jeg selv som skatteminister vil ikke være med til den tankegang om, at alle skatteydere, personer og virksomheder, på forhånd skal anses for at være skattesnydere og have deres personlige data lagt ud på internettet, så alverden kan gætte på, om det nu er tilfældet eller ej.
Virkeligheden er jo, at langt de fleste betaler den skat, de skal, og overholder skattereglerne.
De fleste personer har enkle skatteforhold, som gør, at deres skattebetaling er på plads samtidig med selvangivelsen.
Det er almindelige lønmodtagere, pensionister, unge under uddannelse, dagpengemodtagere – for at nævne nogle grupper – og det er helt uden mening, at de skal have udstillet deres personlige data, deres økonomi M042s30083108tojo.fm Page 3010
Thursday, April 19, 2007 5:07 PM
og deres skatteforhold; det er helt ude af proportioner.
Vi bringer jo også deres forhold på plads, ved at SKAT automatisk får en række oplysninger og automatisk laver en selvangivelse.
Det er en bevægelse hen mod det, man kan kalde det selvangivelsesløse samfund, hvis hele fundament er, at borgerne kan stole på, at vi får deres data – mange data, kan jeg tilføje – og selvfølgelig behandler det hele fortroligt.
Det ville være at lægge gift ud for et servicebaseret system, hvis borgere nu skulle finde sig i, at det første, SKAT gjorde, var, at de oplysninger blev lagt ud på internettet.
Og hvad får vi så ud af at se, om nogle i andres øjne betaler en lav skat?
Vi har gennem årene brugt skattesystemet til at udjævne indkomster og til at stimulere investeringer i vores virksomheder.
Håndværkeren, der køber dyre maskiner for at få folk i beskæftigelse, og som afskriver og dermed nedbringer skatten, skal han hænges ud og mistænkes for snyd?
Skal han, som har haft nogle dårlige år tidligere, og som fremfører skattemæssige underskud, hænges ud og mistænkes for snyd?
Jeg så før jul en avisoverskrift med Villy Søvndal som skatteminister, og hvad kan vi så vente os?
Er der nogen bud på det?
Bliver det næste fra SF's side lange lister over danskere, der får boligydelse, dagpenge og andre overførselsindkomster?
Mener SF på forhånd, at de også misbruger de offentlige kasser og skal granskes nøje af dem, der er så heldige at have arbejde?
Helt ærligt: Enhver vil mene, at det slet ikke er lækkert, men at det er fuldstændig ude i hampen.
Og hvad skulle det også bruges til?
Skulle alle rende til myndigheder og anmelde, hvis de synes, at naboerne, genboerne eller den, man er sur på i køen i supermarkedet, har betalt for lidt?
Eller skal SKAT bruge sine kræfter på den type sager for at finde ud af, om der er grunde til en lav skattebetaling?
Næh, de ordentlige skatteydere skal selvfølgelig også have en ordentlig behandling af skattemyndighederne.
Det er de uordentlige, de uredelige, det er modspillerne, SKAT skal bruge sine kræfter på.
Modspillerne har og skal have et forhold til skattemyndighederne, der fører til ligning, der fører til kontrol, der fører til efterbetaling og eventuelt fører til straf, men som udgangspunkt er det alene et forhold mellem myndighederne og de enkelte borgere.
Det er ikke noget, som skal håndteres ved, at vi indfører SF's stikkersamfund.
Jeg er enig i en del af begrundelsen for forslaget, nemlig at vi skal bekæmpe skattesnyd.
Men det er altså en opgave for myndighederne, og den udfører vi gennem indsatsstrategien, hvor vi går efter modspillerne, og de målrettede fairplayaktioner mod sort arbejde og snyd.
Hele fusionen, hele dannelsen af SKAT har som formål at skabe et kompetent og slagkraftigt SKAT, og den myndighedsopgave er løselig med brug af moderne teknologi og kompetencer, der kan matche de store virksomheder og deres rådgivere.
Det er her, vi bruger vores kræfter, og det er her, vi udvikler vores kompetencer, ikke på gammeldags skattelister.
SF's forslag er ude af proportioner.
Det gør ærlige borgere til genstand for utidig registrering, det har ingen nytteværdi for praktisk myndighedsarbejde, det indfører et overvågningssamfund, som vi ikke vil vide af, og helt ærligt: Vi kan bruge vores tid bedre andre steder.
Jeg kan derfor kun udtale mig imod forslaget.